በአፍሪካ የታየው እድገት የአህጉሪቱ ለውጥ አይቀሬ መሆኑን ያረጋገጠ ነው- ጠ/ሚ ኃይለማርያም
አዲስ አበባ፤ ነሐሴ 8/2005 (ዋኢማ) – ባለፉት አሥርት አመታት በአፍሪካ የታየው ዕድገት አህጉሪቱ ለለውጥ መቃረቧን ብቻ ሳይሆን፤ ለውጡ አይቀሬ መሆኑን በገሃድ ያረጋገጠ  መሆኑን ጠቅላይ ሚኒስትር ኃይለማርያም ደሳለኝ ገለጹ።በአዲስ አበባ እየተካሄደ ባለው 12ኛው የአጎዋ ፎረም ላይ ጠቅላይ ሚኒስትር ኃይለማርያም እንዳሉት በአፍሪካ ባለፉት አሥርት ዓመታት የታየው ፈጣን የኢኮኖሚ ዕድገት የአህጉሪቱን የለውጡን አይቀሬነት አሳይቷል።በአለም ላይ በፍጥነት እያደጉ ከሚገኙ 10 አገራት መካከል ስድስቱ የሚገኙት በአፍሪካ መሆኑን አስታውሰው፣አህጉሪቱ በእርግጥ በለውጥ ዋዜማ ላይ እንደሆነች የሚያረጋግጥ ክስተት መሆኑን ጠቅሰዋል።ለአብነትም በኢትዮጵያ ባለፉት 10 ዓመታት የተመዘገበው የኢኮኖሚ እድገት በአገሪቱ ዘመናዊ ታሪክ ውስጥ ታይቶ እንደማይታወቅ ለጉባኤተኛው ጠቅላይ ሚኒስትር ኃይለማርያም ገልጸዋል።የኢኮኖሚ ዕድገቱ የአገሪቱ ኢኮኖሚ መዋቅራዊ ሽግግር ለማድረግ ጫፍ ላይ መድረሱን እንደሚያበስርም አረጋግጠዋል።የአሜሪካ መንግሥት በአጎዋ በኩል ለአህጉሪቱ የሰጠው ዕድል ከሰሃራ በታች ላሉ የአፍሪካ አገሮች የአኮኖሚ መዋቅር ለውጥ ለማምጣትና ትርጉም ያለው እድገት ለማስመዝገብ ያለው አስተዋዕኦ የጎላ መሆኑን አቶ ኃይለማርያም ተናግረዋል።ይሁንና አፍሪካውያኑ ዕድሉ ለመጠቀም በቂ ምርት የማቅረብ እጥረት ስላለባቸው ዕድሉን በሚፈለገው መጠን ሳይጠቀሙ እንደቀሩ ተናግረዋል።አጎዋ የአፍሪካና የአሜሪካ ዋነኛ የኢኮኖሚና የንግድ የትብብር ማዕከል በመሆኑ አፍሪካውያኑ ይህን ክፍተት በማስወገድና ችግሩን በመገንዘብ እድሉን መጠቀም ይኖርባቸዋል።ጠቅላይ ሚኒስትር ኃይለማርያም አሜሪካውያን ባለሃብቶች በከፍተኛ ፍጥነት በማደግ ላይ ባለችው አፍሪካ ኢንቨስት እንዲያደርጉም ጥሪ አቅርበዋል።የአሜሪካ የንግድ ተወካይ አምባሳደር ማይክል ፍሮማን በበኩላቸው አፍሪካ ከፍተኛ የኢኮኖሚ ስኬት የሚመዘገብባት አህጉር እንደምትሆን እምነታቸውን ገልጸዋል።አሜሪካ በአፍሪካ አህጉር በቀጣይ የሚኖረው ኢኮኖሚ ስኬት ዋነኛ አጋር ሆና የመቀጠል ጽኑ ፍላጎት ያላት እንዳላት ፕሬዚዳንት ኦባማ መግለጻቸውንም ተናግረዋል።ለአፍሪካ የወደፊት ተስፋ ንግድና ኢንቨስትመንት ቁልፍ ጉዳዮች መሆናቸውንም አስረድተዋል።እንደ ኢዜአ ዘገባ የአሜሪካ ፕሬዚዳንት ከአፍሪካ ጋር ያለውን ግንኙነት ለማጠናከር ቁርጠኛ መሆናቸውን ያስታወሱት አምባሳደር ማይክል፣ ለአብነትም ከአፍሪካ ጋር የሁለትዮሽ ንግድን ማጠናከርና የአህጉሪቱን አሌክትሪክ የማመንጨት ጥረት መደገፍ ዋነኞቹ ናቸው።